U sredu, 12. decembra, u 11 časova, na Malom Kalemegdanu (između košarkaških terena Crvene zvezde i Partizana) biće svečano otkrivanje Spomenika utemeljivačima srpske i jugoslovenske škole košarke. Spomenik je podignut u slavu naše reprezentacije koja se kvalifikovala na Prvo svetsko prvenstvo u Buenos Ajresu 1950, ali i u znak srpsko-francuskog prijateljstva u košarci.

Ta reprezentacija se sastojala od 13 košarkaša koji su igrali za Crvenu zvezdu i Partizan, a to su: Nebojša Popović, Borislav Stanković, Radomir Šaper, Aleksandar Nikolić, Milorad Sokolović, Aleksandar Gec, Ladislav Demšar, Srđa Kalember, Tulio Roklicer, Dragan Godžić, Mirko Marjanović, Lajoš Engler i Volmoš Loci. Selektor je bio Francuz Anri Hel, jedini trener koji je istovremeno trenirao četvoricu velikana srpske, evropske i svetske košarke, četvoricu članova Fibine kuće slavnih (Popović, Stanković, Šaper i Nikolić).

Spomenik će svečano otkriti zamenik gradonačelinka grada Beograda Goran Vesić, ministar omladine i sporta Republike Srbije Vanja Udovičić, predsednik Košarkaškog saveza Francuske Žan-Pjer Siuta i predsednik Košarkaškog saveza Srbije Predrag Danilović. Svečanosti će prisustvovati i predsednik FIBA-Evrope Turgaj Demirel, direktor Košarkaškog saveza Francuske Goran Radonjić, generalni sekretar košarkaškog saveza Srbije Dejan Tomašević, predstavnici klubova Crvene zvezde i Partizana, bivši asovi, inicijator ideje za podizanje spomenika Nataša Kovačević (u ime Fondacije „Nataša Kovačević“) , kao i potomci košarkaša ove čuvene ekipe.

Poziv svim ljubiteljima košarke da ukoliko su u mogućnosti prisustvuju i svojim prisustvom uveličaju događaj od izuzetnog značaja za košarku u Srbiji.

Vidimo se na Malom Kalemegdanu!